ପ୍ରତ୍ୟୁଷା ବାନାର୍ଜୀ  ୧୦ ଅଗଷ୍ଟ ୧୯୯୧   ୧ ଅପ୍ରେଲ ୨୦୧୬  ଜଣେ ଭାରତୀୟ ଅଭିନେତ୍ରୀ ଥିଲେ, ଯିଏକି ଦୂରଦର୍ଶନ ଧାରାବାହିକ ଓ ରିଆଲିଟି ଶୋ 'ରେ କାମ କରୁଥିଲେ । ୨୦୧୦ ମସିହାରେ, ସେ ଦୂରଦର୍ଶନ ଧାରାବାହିକ ବାଳିକା ବଧୁରେ ପ୍ରଥମଥର ଲୋକପ୍ରିୟତା ପାଇଥିଲେ । ଆନନ୍ଦି ଭୂମିକାରେ ତାଙ୍କର ଏହି ଅଭିନୟ ପାଇଁ ସେ ଘରେ ଘରେ ଲୋକପ୍ରିୟତା ପାଇଥିଲେ । ୨୦୧୩ ମସିହାରେ, ସେ ବିଗ୍ ବସ୍ ୭ ରିଆଲିଟି ଶୋ 'ରେ ଭାଗ ନେଇଥିଲେ । ଅଭିନୟ ଜୀବନ ରକ୍ତ ସମ୍ବନ୍ଧ ଧାରାବାହିକ ଜରିଆରେ ସେ ଏକ ଚରିତ୍ର ଅଭିନେତ୍ରୀ ଭାବରେ ପ୍ରଥମେ କାମ କରିବା ଆରମ୍ଭ କରିଥିଲେ । ଏହାପରେ, ଷ୍ଟାର୍ ପ୍ଲସ୍‌ରେ ପ୍ରସାରିତ ଧାରାବାହିକ ୟେ ରିସ୍ତା କ୍ୟା କେହଲାତା ହୈରେ ବାଣୀ ଭୂମିକା କାମ କରିଥିଲେ । ୨୦୧୦ ମସିହାରେ, ସେ ବାଳିକା ବଧୁ ଧାରାବାହିକରେ ଅବିକା ଗୋର୍‌ଙ୍କ ବଦଳରେ ଆନନ୍ଦି ଭୂମିକାରେ ଅଭିନୟ କରିଥିଲେ । ଏହାପରେ, ସେ ଝଲକ୍ ଦିଖ୍‌ଲା ଜାର ସିଜିନ୍ ୫ରେ ଭାଗ ନେଇଥିଲେ । କିନ୍ତୁ କାର୍ଯ୍ୟକ୍ରମ ମଝିରୁ ସେ ଛାଡ଼ିଦେଇଥିଲେ । ୨୦୧୩ ମସିହାରେ, ସେ ବିଗ୍‌ବସ୍ ୭ରେ ଭାଗ ନେଇଥିଲେ । ପାୱାର୍ କପୁଲ୍ ଧାରାବାହିକରେ, ସେ ରାହୁଲ ରାଜ ସିଂହଙ୍କ ସହ ଅଭିନୟ କରିଥିଲେ । ସେ ହମ୍ ହୈଁ ନା ଶଶୁରାଲ୍ ସିମର୍ କା, ଗୁଲ୍‌ମୋହର୍ ଗ୍ରାଣ୍ଡ୍ ଆଦିରେ ମଧ୍ୟ ଅଭିନୟ କରିଥିଲେ । ବ୍ୟକ୍ତିଗତ ଜୀବନ ପ୍ରତ୍ୟୁଷା ଝାଡ଼ଖଣ୍ଡର ଜାମସେଦପୁର ଠାରେ ଏକ ବଙ୍ଗାଳୀ ପରିବାରରେ ଜନ୍ମଗ୍ରହଣ କରିଥିଲେ । ତାଙ୍କ ବାପାଙ୍କ ନାମ ଶଙ୍କର ବାନାର୍ଜୀ ଓ ମାଆଙ୍କ ନାମ ସୋମା ବାନାର୍ଜୀ । ୨୦୧୦ ମସିହାରେ, ସେ ଅଭିନୟ ପାଇଁ ଜାମସେଦପୁର ଛାଡ଼ି ମୁମ୍ବାଇ ଚାଲିଯାଇଥିଲେ । ମୃତ୍ୟୁ ୨୦୧୬ ମସିହାର ଅପ୍ରେଲ ୧ ତାରିଖରେ, ୨୪ ବର୍ଷ ବୟରେ, ତାଙ୍କ ମୁମ୍ବାଇ ଆପାର୍ଟମେଣ୍ଟରେ ସେ ଆତ୍ମହତ୍ୟା କରିଥିଲେ । ଝୁଲୁଥିବା ଅବସ୍ଥାରେ ତାଙ୍କର ମୃତ୍ୟୁଦେହ ଉଦ୍ଧାର ହୋଇଥିଲା । ପୋଷ୍ଟମର୍ଟମରେ ତାଙ୍କ ମୃତ୍ୟୁର କାରଣ ଶ୍ୱାସରୁଦ୍ଧ ବୋଲି ଜଣାପଡ଼ିଥିଲା । ତଥାପି ତାଙ୍କ ବାପାମାଆ ତାଙ୍କୁ ହତ୍ୟା କରାଯାଇଥିବା ଅଭିଯୋଗ ଆଣିଥିଲେ । ତାଙ୍କ ପୁରୁଷସାଥୀ, ଅଭିନେତା-ପ୍ରଯୋଜକ ରାହୁଲ ରାଜ ସିଂହ ତାଙ୍କୁ ହତ୍ୟା କରି ଆତ୍ମହତ୍ୟାର ରୂପ ଦେଇଥିବା ଅଭିଯୋଗ କରିଥିଲେ । ୨୦୧୮ ମସିହାରେ, ରାହୁଲ ବାନାର୍ଜୀଙ୍କ ମାତାପିତାଙ୍କ ବିରୁଦ୍ଧରେ ଅଭିଯୋଗ ଆଣିଥିଲେ କି, ସେମାନେ ପ୍ରତ୍ୟାଷାଙ୍କ ନାମରେ ଅନେକ ଋଣ କରିଥିଲେ, ଫଳରେ ସେ ଆତ୍ମହତ୍ୟା କରିଥିଲେ ।